Predkladacia správa

Ministerstvo kultúry Slovenskej republiky (ďalej len „ministerstvo kultúry“) predkladá návrh opatrení v oblasti štátneho jazyka (ďalej len „návrh opatrení“) ako iniciatívny materiál.
Predkladaný návrh opatrení súvisí so zámerom Programového vyhlásenia vlády Slovenskej republiky na roky 2006 – 2010, v ktorom sa uvádza, že vláda bude dbať na rozvoj a ochranu slovenčiny ako štátneho jazyka. 
Slovenský jazyk je duchovnou súčasťou  národného kultúrneho dedičstva a prostriedkom zachovávania kultúrnej rozmanitosti. Plní nenahraditeľnú úlohu pri uchovávaní a dotváraní národnej a kultúrnej identity, je výrazom suverenity Slovenskej republiky, základným dorozumievacím prostriedkom,  ktorý spája, zjednocuje a zrovnoprávňuje všetkých občanov  na celom území Slovenska, čo sa premietlo aj do zákona Národnej rady Slovenskej republiky                  č. 270/1995 Z. z. o štátnom jazyku Slovenskej republiky v znení neskorších predpisov (ďalej len „zákon o štátnom jazyku“) a do materiálu Koncepcia starostlivosti o štátny jazyk Slovenskej republiky (ďalej len „koncepcia starostlivosti o štátny jazyk“), ktorý vláda Slovenskej republiky schválila uznesením č. 131/2001.  
Potreba navrhnúť konkrétne opatrenia na systémovú a všestrannú ochranu a zveľaďovanie štátneho jazyka vyplynula z hodnotenia stavu používania štátneho jazyka na území Slovenskej republiky, z nedostatočného uplatňovania zákona o štátnom jazyku v spoločenskej praxi a z neuspokojivej úrovne jazykovej  kultúry  vo verejných prejavoch (v rokoch 2001 až 2006 sa z celkového počtu opodstatnených oznámení na porušenie zákona o štátnom jazyku zaevidovaných na ministerstve kultúry preukázateľne dosiahla náprava len v 10 % týchto prípadov). Na niektoré konkrétne problémy poukázala už písomná informácia o plnení koncepcie starostlivosti o štátny jazyk za rok 2006, ktorú predložilo ministerstvo kultúry na rokovanie vlády SR a vláda SR ju vzala na vedomie 20. decembra 2006.
Predkladaný materiál obsahuje niekoľko návrhov, ktoré by mali pomôcť pri odstraňovaní zistených nedostatkov a pri zlepšovaní úrovne jazykovej kultúry v spoločenskej praxi. Plnenie navrhovaných opatrení, ktoré majú väčšinou charakter odporúčaní, nie je časovo limitované (okrem úloh B.1. a B.2. v návrhu uznesenia), čím sa rezortom umožňuje zvoliť si spôsob a časovú postupnosť riešenia načrtnutých okruhov problémov. Cieľom tohto materiálu je podnietiť aktivitu ústredných orgánov štátnej správy v oblasti podpory štátneho jazyka a súčasne ich motivovať k tvorivému prístupu pri napĺňaní zámerov koncepcie starostlivosti o štátny jazyk. Niektoré navrhované opatrenia si vyžiadajú isté zmeny v legislatíve, ktorú bude potrebné upraviť tak, aby sa zabezpečila účinnejšia ochrana štátneho jazyka a dosiahla sa jeho trvalá podpora v záujme zachovania slovenského jazyka ako najdôležitejšej súčasti nášho kultúrneho dedičstva.
Materiál prerokovala a posúdila  Ústredná jazyková rada, poradný orgán ministra kultúry v oblasti štátneho jazyka, a prijala uznesenie, v ktorom odporučila predložiť návrh opatrení na rokovanie vlády Slovenskej republiky.
Návrh opatrení nemá environmentálny vplyv, vplyv na zamestnanosť a na podnikateľské prostredie a nemá zvýšený dosah na verejné financie. Navrhované úlohy a odporúčania sa zabezpečia z finančných prostriedkov rozpočtových kapitol jednotlivých ústredných orgánov štátnej správy schválených na príslušný rozpočtový rok. 
Materiál prešiel medzirezortným pripomienkovým konaním. Vyjadrilo sa k nemu 23 subjektov a väčšina pripomienok sa do návrhu opatrení zapracovala. Zohľadnili sa aj zásadné pripomienky Ministerstva financií Slovenskej republiky a Ministerstva hospodárstva Slovenskej republiky týkajúce sa finančného zabezpečenia niektorých konkrétnych opatrení a následne sa  upravili formulácie niektorých úloh a niektoré úlohy sa vypustili.
Materiál sa na rokovanie vlády predkladá bez rozporov.